CELEX: 62021CN0457
Language: da
Date: 2021-07-22 00:00:00
Title: Sag C-457/21 P: Appel iværksat den 22. juli 2021 af Europa-Kommissionen til prøvelse af dom afsagt af Retten (Syvende Udvidede Afdeling) den 12. maj 2021 i de forenede sager T-816/17 og T-318/18, Luxembourg og Amazon mod Kommissionen

8.11.2021   
            
            
               DA
            
            
               Den Europæiske Unions Tidende
            
            
               C 452/10
            
         
      Appel iværksat den 22. juli 2021 af Europa-Kommissionen til prøvelse af dom afsagt af Retten (Syvende Udvidede Afdeling) den 12. maj 2021 i de forenede sager T-816/17 og T-318/18, Luxembourg og Amazon mod Kommissionen
      (Sag C-457/21 P)
      (2021/C 452/11)
      Processprog: engelsk og fransk
      
         Parter
      
      
         Appellant: Europa-Kommissionen (ved P.-J. Loewenthal og F. Tomat, som befuldmægtigede)
      
         De andre parter i appelsagen: Storhertugdømmet Luxembourg, Amazon.com, Inc. og Amazon EU Sàrl, Irland
      
         Konklusion
      
      Appellanten har nedlagt følgende påstande
      
                  —
               
               
                  Dom afsagt af Retten (Syvende Udvidede Afdeling) den 12. maj 2021 i de forenede sager T-816/17 og T-318/18, Luxembourg m.fl. mod Kommissionen, ophæves.
               
            
                  —
               
               
                  Det første anbringende i sag T-816/17 og det andet, det fjerde, det femte og det ottende anbringende i sag T-318/18 forkastes.
               
            
                  —
               
               
                  Sagen hjemvises til Retten med henblik på en stillingtagen til de anbringender, som endnu ikke er blevet behandlet.
               
            
                  —
               
               
                  Subsidiært anvender Domstolen sine beføjelser i henhold til artikel 61, stk. 1, andet punktum, i statutten for Den Europæiske Unions Domstol for at træffe endelig afgørelse i sagen.
               
            
                  —
               
               
                  Afgørelsen om sagsomkostninger udsættes, hvis sagen hjemvises til Retten, eller Luxembourg, Amazon EU S.à.r.l og Amazon.com, Inc. tilpligtes at betale sagsomkostningerne, hvis Domstolen træffer endelig afgørelse i sagen.
               
            
         Anbringender og væsentligste argumenter
      
      Kommissionen har fremsat to anbringender til støtte for sin appel.
      Med det første appelanbringende gøres det gældende, at Retten ved at forkaste afgørelsens (1) primære konstatering af en fordel tilsidesatte artikel 107, stk. 1, TEUF, undlod at give en begrundelse, tilsidesatte processuelle bestemmelser og foretog en urigtig gengivelse af afgørelsen. Dette appelanbringende er inddelt i to led:
      
                  —
               
               
                  Med det første led gøres følgende gældende: I dommens præmis 162-251 begik Retten en fejl, da den forkastede afgørelsens funktionelle analyse af Amazon Europe Technologies SCS (herefter »LuxSCS«) og dens valg af LuxSCS som den testede part på det grundlag, at LuxSCS havde det juridiske ejerskab over immaterielle aktiver, stillede dem til rådighed for Amazon EU S.à.r.l (»LuxOpCo«), og bidrog økonomisk til deres udvikling. Herved fortolkede og anvendte den armslængdeprincippet ukorrekt, hvilket udgør en tilsidesættelse af artikel 107, stk. 1, TEUF vedrørende betingelsen om en fordel, og undlod at give en begrundelse, idet begrundelsen var selvmodsigende og utilstrækkelig. Retten anvendte også med urette af egen drift argumenter for at forkaste afgørelsens valg af LuxSCS som den testede part under henvisning til, at der ikke var sammenlignelige uafhængige virksomheder, hvormed den transaktionsbestemte nettoavancemetode (»TNMM«) kunne anvendes på LuxSCS. Herved overskred Retten sin beføjelse til domstolsprøvelse, hvilket udgør en overtrædelse af processuelle bestemmelser og en tilsidesættelse af Kommissionens ret til forsvar, og gengav afgørelsen ukorrekt.
               
            
                  —
               
               
                  Med det andet led gøres følgende gældende: I dommens præmis 257-295 begik Retten en fejl, da den forkastede afgørelsens beregning af det armslængdebeløb, som LuxOpCo skulle betale til LuxSCS under henvisning til, at LuxSCS som en tested part skulle have haft krav på markedsværdien af de immaterielle aktiver under licens, og at LuxSCS ikke leverede tjenesteydelser med lav merværdi. Dermed foretog Retten en ukorrekt fortolkning og anvendelse af armslængdeprincippet, tilsidesatte processuelle bestemmelser, gengav afgørelsen ukorrekt og tilsidesatte sin begrundelsespligt.
               
            Med det andet appelanbringende gøres det gældende, at Retten, ved at forkaste afgørelsens første underordnede fastslåelse af en fordel begik en fejl med hensyn til bevisbyrden med henblik på fastslåelse af en fordel, tilsidesatte artikel 107, stk. 1, TEUF, undlod at give en begrundelse og tilsidesatte processuelle bestemmelser. Dette appelanbringende er inddelt i tre led:
      
                  —
               
               
                  Med det første led gøres følgende gældende: Mens Retten anvendte den korrekte bevisbyrde med henblik på at fastslå en fordel i dommens præmis 310 og 513, anvendte den faktisk en strengere bevisbyrde for at forkaste afgørelsens første underordnede fastslåelse af en fordel i dommens præmis 503–538. Dermed begik Retten en retlig fejl ved fastslåelsen af en fordel og undlod at give en begrundelse, da begrundelsen var selvmodsigende.
               
            
                  —
               
               
                  Med det andet led gøres følgende gældende: I dommens præmis 314-442 henviste Retten med urette til opgaver udført af selskaber i Amazon-koncernen med hjemsted i USA til støtte for dens konklusion om, at Kommissionen overdrev kompleksiteten af de opgaver, som blev udført af LuxOpCo i forhold til de immaterielle aktiver under licens. Retten undlod også at give en begrundelse for, hvorfor den var af den opfattelse, at de af LuxOpCo udførte opgaver i forhold til Amazon-brandet og Amazons europæiske detail- og servicevirksomhed ikke var unik. Herved fortolkede og anvendte Retten armslængdeprincippet ukorrekt, hvilket udgør en tilsidesættelse af artikel 107, stk. 1, TEUF i forhold til betingelsen om en fordel, og undlod at give en begrundelse, da begrundelsen var utilstrækkelig.
               
            
                  —
               
               
                  Med det tredje led gøres følgende gældende: I dommens præmis 499-537 anvendte Retten med urette af egen drift argumenter for at forkaste afgørelsens første underordnede konstatering af en fordel på det grundlag, at Kommissionens påberåbelse af avancefordelingsmetoden med en bidragsanalyse ikke godtgør, at skatteafgørelsen nødvendigvis resulterer i en fordel. Herved overskred Retten sin beføjelse til at foretage domstolsprøvelse, hvilket udgør en tilsidesættelse af processuelle regler og en tilsidesættelse af Kommissionens ret til forsvar.
               
            
         (1)  Kommissionens afgørelse (EU) 2018/859 af 4.10.2017 om statsstøtte SA.38944 (2014/C) (ex 2014/NN) fra Luxembourg til Amazon (EUT 2018, L 153, s. 1, herefter »afgørelsen«).